Triënnale: wenners bekend - Kuns En Vermaak - Republikein
Monday, May 10th, 08:27:13
Triënnale: wenners bekend
Met 'n bultende 491 inskrywings, insluitend 233 van kunstenaars buite Windhoek is, is die 2020 Bank Windhoek triënnale groter en beter as ooit tevore.
Die toekenningseremonie en amp­telike opening het gister om 16:00 plaasgevind. Dit sal Namibië se eerste aanlyntriënnale wees, met 'n aanlynuitstalling en winkel op die Nasionale Galery van Namibië (NAGN) se webwerf (www.nagn.org.na).
"Dit is ook die eerste triënnale wat 'n wêreldwye gesprek oor visuele kuns deur virtuele platforms en 'n e-katalogus gaan voer," sê me. Snobia Kaputu, die NAGN se uitvoerende hoof. Vanjaar se inskrywings het sterk konsepte met uitsonderlike tegnieke, sê sy.
"Daar is baie diversiteit onder die inskrywings – van die meer tradisionele akrielvorme op doek, olieverf en beeldhouwerke, tot meer innoverende benaderings soos pointillisme en die kombinering van verskeie metodes om 'n samehangende konsep te skep," sê sy.
Die amptelike opening van die triënnale is regstreeks op die NAGN se Facebook-blad uitgesaai en die kunswerke sal in die NAGN-galerye uitgestal word. Die publiek is welkom om hierdie uitstalling gratis vanaf vandag tot 31 Julie te besoek. Alle kunsverkope is ten bate van die kunstenaars.
Tydens die seremonie is spesiaal hulde gebring aan wyle Paul Kiddo vir sy groot bydrae tot die Namibiese kunslandskap.
Die beoordelaarspaneel bestaan uit gesoute kunstenaars, kunshistorici en kunsdosente en word deur die NAGN se twee senior kurators gefasiliteer.
Die beoordelaars se reusetaak was om noukeurig deur die 491 inskrywings te werk, waaruit 152 kunswerke uiteindelik vir die uitstalling gekies is. Hulle moes ook wenners in agt kategorieë kies, wat die beoordelaars tydens die opening en toekenningseremonie bekendgemaak het.
Die beoordelaars was die voormalige direkteur van die NAGN (2005 tot 2011), mnr. Josef Madisia; die ontwikkelaar van die Universiteit van Namibië se visuele kultuurkursus, me. Margo Timm Forster; die Kollege van die Kunste (Cota)-dosent, mnr. Peter Kewowo; Unam se lektor vir tekstiel- en modestudies, me. Loini Iizyenda; en die voormalige kunsdirekteur in die ministerie van onderwys, kuns en kultuur, mnr. Ervast Mtota.
Die triënnale bestaan uit agt toekenningskategorieë.
Die algehele wenner ontvang 'n Bank Windhoek-kontantprys en internasionale verblyf wat deur die NAGN geborg word vir die 2021-'22-boekjaar.
Al die wenners ontvang kontantpryse, trofeë en almal wat aan die uitstalling deelneem, kry 'n sertifikaat.
Al die wenners sal baat by 'n mentorskapprogram by die NAGN, met 'n groepuitstalling vir al die wenners. Hulle sal die taak hê om hul vaardighede en kennis as wenners deur middel van slypskole te deel.